# A Felvidéki Magyar Evangélikus Missziói Központ működésének 2015-ben szerzett tapasztalatai, munkájának kiértékelése

**2015. évi éves beszámoló –** ***Garádi Péter, Lóczy Tibor, Dechertné Ferenczi Erzsébet***

**Felvidéki Missziós Nap**

Talán a legfontosabb alkalma a felvidéki magyar evangélikusságnak. Itt évről-évre találkozunk (hála az Úrnak) egyre többen, megbeszélhetjük a gondjainkat, bajainkat, alkalmakat tervezhetünk és a lényeg: rengeteget beszélgethetünk. Idén Somorja volt a házigazda, ahol Szeverényi János tartotta az evangelizációt. Áldott bizonyságtételek is voltak. Körülbelül 150-en voltunk, többségében nyugatról a nagy távolság miatt. Újra felmerült, hogy két missziós napot kellene tartanunk, egyet nyugaton, egyet keleten. Ez elképzelhető lehet a jövőben, ugyanakkor azzal a hátránnyal is járna, hogy ez az egyetlen összekötő kapocs se maradna meg a Felvidéken a nyugati és keleti magyar evangélikusok között.

# A munka kiértékelése, tapasztalatok összegzése

Csak a hála szavával tudunk 2015-ről beszélni. Élő Urunk van és cselekszik, pásztorol. A gömöri régióban rengeteg szolgálat, missziói alkalom volt. Tovább folytak a bibliaórák Lekenyén és Sajógömörön. Hittant oktatunk Sajógömörön és Tornalján. Ferenczy Erzsébet a sajógömöri óvodában is tart hitoktatást. Istentiszteleti alkalmaink rendszeresek Sajógömörben, Lőkösházán, Gömörpanyiton, Lekenyén. Havonta két alkalommal tartunk istentiszteletet Tornalján. A hosszuszói gyülekezet lelkészét helyettesítve elkerültünk Rozsnyóra, Hosszúszóra, Kuntapolcára, Pelsőcre, Ardóba és Kecsőbe is. Esetenként besegítettünk a rimaszombati szórványokban, így Pádárban és Perjésén. Missziónk heti rendszerességgel szervez ökumenikus keresztyén estet Tornalján.

Februárban missziónk segítségével összeismerkedett a felvidéki Losonc és a magyarországi Sámsonháza lelkésze és kölcsönösen átjárnak istentiszteletet tartani egymás gyülekezeteibe.

A 2014 késő őszén elkezdett hosszúszói misszió is rendszeresen folytatódott. Heti, kétheti rendszerességgel tartottunk gyermek bibliaórákat. Szolárik Vilmos lelkésszel megbeszéléseket folytattunk egy esetleges iskolai hittan megkezdéséről a hosszúszói gyülekezetben (pelsőci iskolákat szólítottunk meg a tavasz folyamán).

Nemzeti ünnepeinkre Tornaljára (március 15, augusztus 20, október 6) mindig biztosítunk magyar lelkészt. 2015 márciusában ismét megszerveztük a farnadi és a sajógömöri Angol Napot, ami egyben hívogató és felkészítő a magyar gyerekek nyári angol táboraira. Missziónk evangelizációs bizonyságtételt tett Nagytarcsán és Pécelen.

Áprilisban bekapcsolódott a misszióba Bálintné Varsányi Vilma nyugdíjas óbudai lelkész. Missziónk megkérte a lelkésznőt, hogy a gömörpanyiti gyülekezetben és szórványaiban segítsen az elveszett hívek megtalálásában. Ez a szolgálat elkezdődött és azóta is tart. Ezen a szolgálaton is érezzük, látjuk, hogy az Úristen, hogyan nyitogat meg új ajtókat a missziónkban. Egy olyan szolgálat indult el, amire nem is gondoltunk, nem is terveztük, de az Úr csodásan működik.

Májusban missziónk részt vett a debreceni egyházkerületi napon. Ebben a hónapban bizonyságtétellel és evangelizációval vettünk részt a nyíregyházi Kossuth Lajos gimnázium csendesnapján, Somorján pedig megtartottuk a Missziós Napot.

Júniusban a teológia „Közel” nevű zenekarának a felvidéki turnéját és bizonyságtételét szerveztük. Szintén júniusban lehetőséget kaptunk, hogy a tornaljai lelkészen keresztül bekapcsolódjunk egy ifjúsági missziós projektbe Tornalján. Sikerült helyiséget bérelnünk és szeptembertől el is kezdtük a helyiségek rendbetételét.

Júliusban az immár szokásos nyári táborainkat tartottuk meg. Farnadon és Sajógömörön angol szolgálókkal szerveztünk ifjúsági keresztyén táborokat. Sajógömörön és Százd-Ipolyszakállos gyülekezeteiben gyermek táborokat szerveztünk. Tornalján Gerlai Pál vezetésével magyar-szlovák vegyes bejárós tábort szerveztünk. Hosszúszón pedig egy háromnapos bejárós táborunk volt. A gömöri táborunkat egy Isten által a felvidéki cigány fiatalok közé elhívott angol fiatalember és családja, valamint két budapesti tolmács vezette. Ez a fiatalember azóta azt a döntést hozta, hogy egy évre Magyarországra költözik, megtanul magyarul (már most is sokat tud) és 2016-ban rendszeresen át fog járni gyülekezeteink cigány és nem cigány gyerekeivel, fiataljaival foglalkozni. Hisszük, hogy ezt az ajtót is az Úr nyitotta ki a misszió előtt.

Szeptembertől beindult a hosszúszói gyülekezet magyar gyermekeinek hittan oktatása a pelsőci szlovák, és a hosszúszói magyar iskolában és óvodában, valamint az év végén a kecsői magyar alapiskolában.

Hat évvel ezelőtt 8-9 hittanosa volt a sajógömöri gyülekezetnek. Jelenleg Ferenczy Erzsébet és a misszió kb. 110 gyermeket oktat rendszeresen a régióban.

Missziónk és a sajógömöri énekkar közös evangelizációs bizonyságtételt tett a serki református gyülekezetben.

Októberben munkatársi megbeszélés volt Sajógömörön, ahol több a missziót érintő kérdést tárgyaltunk meg.

Az egyes szolgálati ágak értékelése:

## 1. Munkatárskeresés, -képzés

## Az Úr maga keresi meg a munkatársakat. Nekem laikusnak ez különösen is örömteli felfedezés. A hosszúszói gyerek szolgálatunkban nagy érdemeket szerez egy fiatalasszony , aki lelkesen szervezi a faluban a különféle alkalmakat. Egy falusi karácsony kapcsán találkoztunk 2014-ben. Azóta indult be a gyermekekkel a rendszeres foglalkozás , ami egy nyári táborban csúcsosodott, ki majd ez folytatódott az őszi hitoktatásban. Ilyen váratlanul tagozódott be missziónkba Varsányi Vilma óbudai lelkész is, de nyugaton Somorján és Farnadon is vannak munkatársaink.

## 2. Könyvterjesztés

## Ez a szolgálat, sajnos kicsit háttérbe szorult, ugyanis a rengeteg gyülekezeti és missziói szolgálat mellett nem nagyon jut rá idő. Ennek ellenére, sikerült több könyvet is eladni, értékesíteni.

# 3. Ifjúsági munka

# Az ifjúsági és gyerekmunka Ferenczy Erzsébet szolgálata által kezd kiteljesedni. Mi is valljuk, hogy megkeresni az elveszetteket a gyerekeken keresztül a legkönnyebb. Azt érezzük, hogy az itt elért „eredményeket” el kell mondani más gyülekezetekben is. Nagyon nehéz valamiről beszélni, amíg csak stratégia, de hatása lehet annak, amikor eredményekről és az odavezető utakról teszünk bizonyságot. Hat év alatt a 8-10 hitoktatáson résztvevő gyerekből 110 lett a régiónkban. A hat táborunkban közel 140 fiatal és gyermek vett részt.

Tapasztalatunk az, hogy bejárós táborokat kell szervezni, akár kisebb létszámmal is, minél több közösségben. Régiónkban ez megfizethető és általa erősödik a helyi gyülekezet.

## 4. Gyülekezeti munka

Ez a munkaág a legsokrétűbb missziói tevékenység. Több gyülekezetben is látunk jeleket, ami jelzi az igényt a sokszínű alkalmak, gyülekezeti élet iránt. Ezek a következők: szórványmisszió, cigánymisszió, csendesnapok és evangelizációk szervezése, testvérgyülekezeti kapcsolatok és más gyülekezeti együttműködések kialakításában segítségnyújtás, pályázatok írása, szeretetvendégség szervezése, iskolával kapcsolattartás.

**5. Szórványmisszió**

Továbbra is járjuk a felvidéki gyülekezeteket keleten és nyugaton is. Nagyon örülünk, hogy egyre több helyen ismerik fel a misszió szükségességét és egyre többen érdeklődnek aziránt, miképp segíthetnének a gyülekezetükön. Szükségesnek látjuk továbbra is, hogy minden szórványban rendszeres magyar istentiszteletek legyenek.

6. Cigánymisszió

Sok helyen érinti az anyagyülekezetet, néhol csak valamelyik szórványt. Ez egy nagyon érzékeny kérdés. Továbbra is keressük azokat a cigány vagy nem cigány testvéreket, akik elhívást éreznek a misszió iránt. Reményeink szerint a 2016-ban kezdődő angol misszióval megerősödik ez a szolgálat.

7. Testvérgyülekezeti kapcsolatok

Nagy örömünkre több gyülekezet is érdeklődik testvérgyülekezeti kapcsolat iránt, ilyen ismerkedés kezdődött Piliscsaba és Farnad között, Losonc és Sámsonháza között.

Mindenképpen szükséges a további kapcsolatok építése és támogatása.

8. Együttműködés

Alsószeli és Farnad között volt egy ilyen találkozó, majd Százdon is volt egy kézműves nap, ahol részt vettek a farnadiak is. A gömöri régióban egyre több ökumenikus kezdeményezés is van. Tornalján az öregotthonba rendszeresen jár mindhárom felekezet lelkésze és gyakran a missziónk is zenei szolgálattal segít. A sajógömöri énekkar szolgált idén római katolikus és református gyülekezetben is.

**9. Határon átnyúló lelkészi szolgálat**

A gömöri régióban 2014-ben rendszeressé vált Gerlai Pál, miskolci iskolalelkész, szolgálata. Ebben az évben havonta 1 alkalommal napi átlag három-négy istentiszteleti szolgálatot végzett, sőt keresztelt és temetett is. A gyülekezetek örömmel fogadták szolgálatát, bebizonyosodott, hogy igény van a magyar lelkészi szolgálatra. A többi átjáró szolgálat régebbi, vagy újabb keletű, nem missziónk kezdeményezte ezeket, de örülünk neki és imádkozunk érte.

Rendszeresen átjár a piliscsabai lelkész Farnadra, a komáromi lelkész Rév-Komáromba, Asztalos Richárd Nagytárkányba, a nagybörzsönyi lelkész Százd-Ipolyszakállasra.

Ezek nagyon fontos szolgálatok. Nagy öröm, hogy a 2014 őszén megvalósult missziói lelkészi szolgálat (Dechertné Ferenczy Erzsébet) bizonyítja, hogy igazából a napi szinten végzett lelkészi szolgálatra van szükség. Ezzel természetesen az átjáró szolgálatok fontossága nem kérdőjelezhető meg. Ugyanakkor a gömöri példa mutatja, hogy az folyamatos lelkészi szolgálat következtében a régióban megnövekedett a hittanosok száma, rengeteg új alkalom valósult meg csak azért, mert a lelkész helyben tartózkodik. (Pl.: baba-mama kör, látogatások, felnőtt keresztség, felnőtt konfirmáció stb.)

**10. Laikus istentiszteletek és bibliaórák**

Egyre több helyen fogadják el a laikus szolgálatokat istentiszteleten és bibliaórákon. Nemcsak én, de nyugaton Tuhárszky Ilona és egy farnadi testvérnő is szokott tartani istentiszteletet, ha nincs lelkész.

Bibliaórák rendszeresen Somorján (Garádi Péter) Sajógömörön, Lekenyén és Tornalján (újraindultak) vannak.

Somorján új sorozatot kezdtünk 2015-ben, melynek címe „Hitünk alapjai”. A bibliaórákon 4-15 fő vett rész alkalmanként. Az átlag 10 fő volt. A bibliaórák különlegessége, hogy arra szlovák anyanyelvűek is jönnek. A legtöbbjük ért és beszél magyarul, de olykor jönnek olyanok is, akik csak nagyon keveset értenek. Számukra ilyenkor Újhelyi Rozália fordít. A bibliaórák témavázlatait minden résztvevő megkapja, a szlovák anyanyelvűek számára a fordításokat Rusznyák Dezső végzi. A jövőről: amikor Somorján még a délelőtti istentiszteleten rendszeresen részt vettünk, a hívogatásra és a bizonyságtétel miatt a délutáni bibliaórára is 2-3 fővel többen jöttek. Ezért imádkozunk, hogy Isten mutassa meg, hogyan szólítsuk meg a somorjai testvéreket a jövőben. Ha Isten engedi és élünk, június végéig folytatódik a „Hitünk alapjai” sorozat. Szeptembertől a „Cselekvő hit” sorozatot szeretnénk elkezdeni.

A fenti tapasztalatok azt mutatják, hogy igyekeznünk kell, minél több községben beindítani a bibliaórákat és találni laikus testvéreket, akik vezetik ezeket.

**11. Laikus hittanoktatás**

Jelenleg Sajógömörön, Tornalján, Somorján és Farnadon tudunk laikus hittanoktatók működéséről. Igyekeznünk kell találni a gyülekezetekben olyan tanítókat, akik hajlandóak lennének elvállalni ezt a szép hivatást, ezzel is megkönnyítve a lelkészek munkáját.

**12. Magyarországi missziós szolgálatok**

Idén újra szolgálhattunk magyar gyülekezetekben. A visszhang pozitív volt, folytatni kell ezt a szolgálatot is.

Isten őrizzen és vezessen minket 2016-ban is! *„Megparancsoltam neked,hogy légy erős és bátor. Ne félj, és ne rettegj, mert veled van Istened, az Úr, mindenütt, amerre csak jársz.”* Józs 1,9

**Erős vár a mi Istenünk!**

Megjegyzés: A fenti éves beszámoló Lóczy Tibornak a Felvidéki Magyar Evangélikus Missziói Központ vezetőjének Dr. Fabiny Tamás püspök út felét tett jelentése és annak mellékletei alapján készültek. A mellékleteket Bálintné Varsányi Vilma, Horváth-Hegyi Áron és Garádi Péter írták. Lóczy Tibor jelentése tartalmazta Ferenczy Erzsébet havi beszámolóinak lényegét is.

Ábrahámhegy, 2016. január 21.

Garádi Péter

Ezeken a bibliaórákon Isten megtanított arra, hogy ne nézzem a nemzetiséget, így azok az alkalmak sem keserítettek el, amikor több volt a szlovák anyanyelvű testvér, mint a magyar. Sajnos a magyarok között a közönyösség és közömbösség mintha nagyobb lenne. Persze kifogás mindig lehet, meg biztos van is, de egykor az Isten színe előtt ezek nem biztos, hogy „fognak működni”.

Ugyanakkor megható a gyülekezet lelkészének és a magyar gyülekezetrész részéről jobbkezének, Újhelyi Rozáliának, Rózsikának vágyakozása arra, hogy a magyar gyülekezetrész is megújuljon Somorján. Ehhez a havonta egyszeri bibliaórás alkalmak szükségesek, de nem elégségesek.

Nincs jogom a bibliaórai résztvevők hitbeli előmenetelét minősítenem, ellenben imádkozunk azért, hogy Isten adjon minél több testvér életében valóságos megújulást, lelki felébredést.

Tavaly (2014) év végéig a bibliaórás vasárnapokon a délelőtti magyar istentiszteleten is részt vettem és általában bizonyságtevőket vittem magammal. Ők az istentiszteleten 5-10 perces személyes bizonyságtétellel szolgáltak, melyet előtte megbeszéltünk és egyeztettünk. Erre igény volt és pozitív visszajelzéseket kaptunk. A lelkész nyitottságára nem csak az jellemző, hogy ezeket engedte, hanem igényelte is. 2015-ben két okból nem kerülhetett ezekre sor: 1) nem akartam a Somorjai Gyülekezetet terhelni a vasárnapi ebédmeghívásokkal, azért, hogy a szolgálatunkat nem támogatók, ne támadhassák a lelkészt a költségek miatt, 2) elköltözésem miatt nem tudtam már bizonyságtevőket vinni elsősorban Budaörsről. Ahol élünk (Balatoni felvidék), ott is vannak komoly testvérek, de a gyülekezet előtti megszólalásban egy-két testvér kivételével, még félénkek.

**A jövőről**

Amikor még a délelőtti istentiszteleten rendszeresen részt vettünk, a hívogatásra és a bizonyságtétel miatt a délutáni bibliaórára is 2-3 fővel többen jöttek. Ezért imádkozunk, hogy Isten mutassa meg, hogyan szólítsuk meg a somorjai testvéreket a jövőben.

Ha Isten engedi és élünk, június végéig folytatódik a „Hitünk alapjai” sorozat. Szeptembertől a „Cselekvő hit” sorozatot szeretnénk elkezdeni.

A Káli medence Népfőiskola és a Kővágóörsi Evangélikus Gyülekezet szervezésében „Korunk fontos kérdései keresztyén szemmel” folyó sorozat keretében, a FMEM közreműködésével, 2016. január 8.-ára várjuk Újhelyi Rozália ökológus testvérünket Somorjáról Kővágóörsre, aki „Ökológiai katasztrófa küszöbén” címmel tart előadás bibliai szemlélettel.

**Záró gondolat**

A 2015 évért, annak minden áldásáért, minden somorjai testvérérét, a gyülekezet lelkészéért, az ottani szolgálatokért Istennek adok hálát! Hála legyen Neki, aki még engedi, hogy hangozzon az ige, és Aki minden bűnöm önfejűségem és alkalmatlanságom, ellenére szolgálatba hív. Mindenért egyedül Őt illeti a dicséret, dicsőség és hálaadás!

Ábrahámhegy, 2015. december 22.

Garádi Péter